วิกิมีเดียคอมมอนส์มีสื่อที่เกี่ยวข้องกับ **อาร์ตูโร กัตติ**

**อาร์ตูโร กัตติ** (อังกฤษ: Arturo Gatti) อดีตนักมวยสากลอาชีพชาวแคนาดาเชื้อสายอิตาเลียน เจ้าของฉายา "ธันเดอร์" (สายฟ้า)

ประวัติ
-------

เกิดเมื่อวันที่ 15 เมษายน ค.ศ. 1972 ที่เมืองคาสสิโน ในแคว้นลัตซีโย ประเทศอิตาลี ชกมวยครั้งแรกในแบบสมัครเล่นเมื่อปี ค.ศ. 1991 ขณะที่มีอายุได้ 19 ปี จากนั้นได้ติดทีมชาติแคนาดาในการแข่งขันกีฬาโอลิมปิกที่เมืองบาร์เซโลนา ประเทศสเปน เมื่อปี ค.ศ. 1992

จากนั้นกัตติได้ขึ้นชกมวยสากลแบบอาชีพทันทีหลังจบการแข่งขันครั้งนั้น ด้วยการเอาชนะน็อกคู่แข่งขันเมื่อยกที่ 3 ในปี ค.ศ. 1995 ได้ตำแหน่งแชมป์โลกครั้งแรกของสหพันธ์มวยนานาชาติ (IBF)ในรุ่นจูเนียร์ไลท์เวท ด้วยการเอาชนะคะแนน เทรซี แฮร์ริส แพตเตอร์สัน นักมวยชาวอเมริกัน ผู้เป็นบุตรบุญธรรมของ ฟลอยด์ แพตเตอร์สัน อดีตแชมป์โลกรุ่นเฮฟวี่เวทชื่อดัง

จากนั้นในปี ค.ศ. 1998 ได้เลื่อนรุ่นขึ้นมาชกในรุ่นไลท์เวท และในปี ค.ศ. 2001 ได้เลื่อนขึ้นมาชกถึงในรุ่นเวลเตอร์เวท โดยพบกับ ออสการ์ เดอ ลา โฮยา นักมวยระดับซูเปอร์สตาร์ แต่เป็นฝ่ายแพ้น็อกไปในยกที่ 5

จากนั้นในปี ค.ศ. 2004 กัตติได้ลดลงไปชกในรุ่นซูเปอร์ไลท์เวทแทน และสามารถคว้าแชมป์โลกของสภามวยโลก (WBC) มาได้ เมื่อเอาชนะคะแนน 12 ยก จันลูกา บรันโก นักมวยชาวอิตาเลียนไปได้ แต่ป้องกันตำแหน่งเอาไว้ได้แค่ 2 ครั้งเท่านั้น ก็เป็นฝ่ายแพ้อาร์ทีดีไปในยกที่ 6 ต่อ ฟลอยด์ เมย์เวทเธอร์ จูเนียร์ ไปในปี ค.ศ. 2005

ต่อมาในปี ค.ศ. 2006 ได้เลื่อนขึ้นไปชกในรุ่นเวลเตอร์เวทอีกครั้ง และสามารถคว้าแชมป์โลกของสถาบันสมาคมมวยนานาชาติ (IBA) ซึ่งเป็นสถาบันขนาดเล็กมาได้ ด้วยการเอาชนะน็อกในยกที่ 11 ต่อ โทมัส เดมการ์ด นักมวยชาวเดนมาร์ก จากนั้นก็ได้ชกรวมแชมป์โลกในรุ่นนี้กับแชมป์โลกของสภามวยโลก (WBC) กับ การ์โลส บัลโดมิอาร์ นักมวยชาวอาร์เจนตินา แต่เป็นฝ่ายแพ้ทีเคโอไปในยกที่ 9 ในปีเดียวกัน และจากนั้นกัตติก็ขึ้นชกอีกหนึ่งครั้งและเป็นฝ่ายแพ้ทีเคโอไปอีกในยกที่ 7 

ในปี ค.ศ. 2008 จึงประกาศแขวนนวมอย่างเป็นทางการ

อาร์ตูโร กัตติ เป็นนักมวยที่ชกในแบบไฟเตอร์ คือ เดินหน้าชกแบบไม่มีถอยหลัง นับเป็นนักมวยที่ลงทุนสูงในการชกแต่ละครั้ง โดยเอาตัวเข้าแลกหมัดยอมเจ็บตัว ผลการชกจึงมักออกมาเป็นฝ่ายแพ้หรือไม่ก็ชนะน็อกกันเด็ดขาดไปเลย แม้จะเป็นนักมวยรูปร่างเล็ก แต่เป็นนักมวยที่มีพลังหมัดหนัก รวดเร็ว และทรหดอดทน

ในระหว่างที่ชกมวยอยู่นั้น กัตตินับได้ว่าเป็นนักมวยที่มีชื่อเสียงคนหนึ่ง เคยปะทะกับนักมวยชื่อดังร่วมรุ่นและสมัยเดียวกันจำนวนมาก ทั้ง ออสการ์ เดอ ลา โฮยา, ฟลอยด์ เมย์เวทเธอร์ จูเนียร์, แองเจิล มันเฟรดี, เจสซี เจมส์ เลฮา, มิคกี วอร์ด, เทอร์รอน มิลเลทท์, อีวาน โรบินสัน เป็นต้น

ชีวิตส่วนตัว มีภรรยาชื่อ อแมนดา โรดริเกซ ทั้งคู่มีบุตรชายด้วยกันทั้งหมด 1 คน ซึ่งครอบครัวของกัตติยังได้สนิทสนมกับ อาเซลีนู เฟรย์ตัส อดีตยอดนักมวยชื่อดังชาวบราซิลอีกด้วย 

อาร์ตูโร กัตติ เสียชีวิตเมื่อวันที่ 11 กรกฎาคม ค.ศ. 2009 ที่ประเทศบราซิล ในโรงแรมที่พักอย่างมีปริศนา โดยใช้สายกระเป๋าหนังของอแมนดา ภรรยา รัดคอตัวเอง ขณะที่ อแมนดาเป็นผู้ไปพบศพ ซึ่งในตอนแรกรูปการณ์ว่าเป็นการฆ่าตัวตาย แต่ต่อมาเจ้าหน้าที่ตำรวจพบหลักฐานใหม่ และเชื่อว่าอแมนดาอาจมีส่วนรู้เห็นหรือเป็นผู้ลงมือฆาตกรรมผู้เป็นสามีเสียเอง โดยเหตุจูงใจน่าจะมาจากการที่เธอจะได้รับมรดกและค่าเลี้ยงดูตามธรรมเนียมจำนวนหนึ่งตามกฎหมาย

เกียรติประวัติ
--------------

* แชมป์ USBA รุ่นจูเนียร์ไลท์เวท
	+ ชิง , 28 มิถุนายน​ 1994 ชนะทีเคโอ​ พีท แทเลียเฟอร์โร ( สหรัฐ)​ ยก 1 ที่ มีโดแลนด์เอ็กซ์โพสิชันเซนเตอร์ ซีคอว์ซัส รัฐนิวเจอร์ซีย์ สหรัฐ
	+ ป้องกันครั้งที่ 1 , 16 สิงหาคม​ 1994 ชนะทีเคโอ​ ริชาร์ด ซาลาซาร์ ( สหรัฐ)​ ยก 10 ที่ เดอะบลูฮอไรซอน ฟิลาเดลเฟีย รัฐเพนซิลเวเนีย สหรัฐ
	+ ป้องกันครั้งที่ 2 , 22 พฤศจิกายน​ 1994 ชนะคะแนน โฆเซ ซานาบริอา (ธงของประเทศเวเนซุเอลา เวเนซุเอลา)​ ที่ มีโดแลนด์เอ็กซ์โพสิชันเซนเตอร์ ซีคอว์ซัส รัฐนิวเจอร์ซีย์ สหรัฐ
* แชมป์โลก IBF รุ่นจูเนียร์ไลท์เวท
	+ ชิง , 15 ธันวาคม​ 1995 ชนะคะแนน​ เทรซี แฮร์ริส แพทเทอร์สัน ( สหรัฐ)​ ที่ เมดิสันสแควร์การ์เดน​ นครนิวยอร์ก รัฐนิวยอร์ก​ สหรัฐ
	+ ป้องกันครั้งที่ 1 , 23 มีนาคม​ 1996 ชนะน็อก​ วิลสัน โรดริเกซ (ธงของสาธารณรัฐโดมินิกัน สาธารณรัฐโดมินิกัน) ยก 6​ ที่ เมดิสันสแควร์การ์เดน นครนิวยอร์ก​ รัฐนิวยอร์ก สหรัฐ
	+ ป้องกันครั้งที่ 2 , 22 กุมภาพันธ์​ 1997 ชนะคะแนน เทรซี แฮร์ริส แพทเทอร์สัน ( สหรัฐ)​ ที่ บอร์ดวอล์กฮอล แอตแลนติกซิตี รัฐนิวเจอร์ซีย์ สหรัฐ
	+ ป้องกันครั้งที่ 3 , 4 ตุลาคม​ 1997 ชนะทีเคโอ​ กาบริเอล รูเอลัส (ธงของประเทศเม็กซิโก เม็กซิโก)​ ยก 5 ที่ บอร์ดวอล์กฮอล แอตแลนติก​ซิตี รัฐนิวเจอร์ซีย์ สหรัฐ
* แชมป์โลก WBC รุ่นซูเปอร์ไลท์เวท
	+ ชิง , 24 มกราคม 2004 ชนะคะแนน จันลูกา บรังโก (ธงของประเทศอิตาลี อิตาลี)​ ที่ บอร์ดวอล์กฮอล แอตแลนติก​ซิตี รัฐนิวเจอร์ซีย์ สหรัฐ
	+ ป้องกันครั้งที่ 1 , 24 กรกฎาคม​ 2004 ชนะน็อก ลีอูนาร์ด โดโรฟเต (ธงของประเทศโรมาเนีย โรมาเนีย)​ ยก 2 ที่ บอร์ดวอล์กฮอล แอตแลนติก​ซิตี รัฐนิวเจอร์ซีย์ สหรัฐ
	+ ป้องกันครั้งที่ 2 , 29 มกราคม​ 2005 ชนะน็อก เจสซี เจมส์ ไลเจ ( สหรัฐ) ยก 5​ ที่ บอร์ดวอล์กฮอล แอตแลนติก​ซิตี รัฐนิวเจอร์ซีย์ สหรัฐ
	+ เสียแชมป์ , 25 มิถุนายน​ 2005 แพ้อาร์ทีดี ฟลอยด์ เมย์เวทเธอร์ จูเนียร์ ( สหรัฐ)​ ยก 6 ที่ บอร์ดวอล์กฮอล แอตแลนติก​ซิตี รัฐนิวเจอร์ซีย์ สหรัฐ
* แชมป์โลก IBA รุ่นเวลเตอร์เวท
	+ ชิง , 28 มกราคม​ 2006 ชนะทีเคโอ​ โทมัส แดนการ์ด (ธงของประเทศเดนมาร์ก เดนมาร์ก)​ ยก 11 ที่ บอร์ดวอล์กฮอล แอตแลนติก​ซิตี รัฐนิวเจอร์ซีย์ สหรัฐ
	+ เสียแชมป์ , 22 กรกฎาคม​ 2006 แพ้ทีเคโอ การ์โลส บัลโดมิอาร์ (ธงของประเทศอาร์เจนตินา อาร์เจนตินา) ยก 9​ ที่ บอร์ดวอล์กฮอล แอตแลนติก​ซิตี รัฐนิวเจอร์ซีย์ สหรัฐ
* เคยชิงแชมป์ต่อไปนี้แต่ไม่สำเร็จ
	+ ชิงแชมป์โลก WBC และเดอะริง รุ่นเวลเตอร์เวท , 22 กรกฎาคม​ 2006 แพ้ทีเคโอ การ์โลส บัลโดมิอาร์ (ธงของประเทศอาร์เจนตินา อาร์เจนตินา)​ ยก 9 ที่ บอร์ดวอล์กฮอล แอตแลนติก​ซิตี รัฐนิวเจอร์ซีย์ สหรัฐ

อ้างอิง
-------

1. ↑  รวบเมียอดีตแชมป์มวยโลก ส่อพิรุธฆ่าสามี
2. ↑  อาร์ตูโล กัตติ จากไทยรัฐ
3. ↑  สถิติการชก (อังกฤษ)
4. ↑  รวบเมียอดีตแชมป์มวยโลก ส่อพิรุธฆ่าสามี
5. ↑  แชมป์โลก "อาร์ตูโร กัตติ" จะไม่ตายฟรี..@ มีคลิป@
6. ↑  เมียสาว\*อาร์ตูโร่ กัตติ\*บริสุทธิ์ แถมโชคดีได้เงินล้าน..\* มีคลิป \*
7. ↑  ตำรวจสงสัยเมียพัวพันการตายของอดีตแชมป์มวยโลก จากผู้จัดการออนไลน์